Lewe na 50 jaar ouderdom - www.bybelkennis.co.za
by Coen Slabber · Published 15/10/2014 · Updated 13/10/2014
The whole life of man until he is converted to Christ is a ruinous labyrinth of wanderings. —Johannes Calvyn
Almal is bang vir oud word – wat gaan ek doen; hoe gaan ek my dae omkry … Maar hierdie tyd na 50 jaar is dikwels die beste tyd van jou lewe. God het ons gemaak wat ons nou is: In Christus Jesus het Hy ons geskep om ons lewe te wy aan die goeie dade waarvoor Hy ons bestem het (Efesiërs 2:10). Die vooruitsigte vir die lewe na 50 is rooskleurig. Hoekom?
In die tweede helfte van jou lewe is jy meer gefokus en minder geneig om af te dwaal
Bob Buford sê ons behoeftes in die lewe kan in vier konsentiese sirkels verdeel word. Die buitenste sirkel is die behoefte aan geld en om dit te spandeer. Een sirkel na binne is dit wat jy bereik – jou prestasies. Die derde sirkel is jou verhoudings – vrou, kinders, familie en vriende. Die binneste sirkel is jou geestelike behoeftes wat Jesus as die brood van die lewe en lewende water beskryf het. In die eerste vyftig jaar van jou lewe spandeer jy die meeste van jou tyd in die buitenste twee sirkels. Die tweede helfte van jou lewe nooi jou uit na 'n nuwe balans. Jy beweeg na die binneste twee sirkels.
In die tweede helfte van jou lewe leef jy jou eie agenda
In die eerste helfte van jou lewe het jy 'n werk en jy moet oorleef. Dit beteken jy is dikwels met iemand anders se idees besig. Jy moet 'n lewe maak, maar tog het jy die begeerte om jou eie idees uit te leef.
In die tweede helfte kry jy beheer oor jou lewe
Nou kan jy ten minste sê: NEE. Nou kan jy die mens word wat jy nog altyd wou gewees het.
In die tweede helfte van jou lewe het jy dikwels hulpbronne
Jy het reserwes opgbou. Ons praat nie net van geld nie. Ons kennisbasis is wyd en diep; ons het 'n netwerk na wie ons kan draai vir hulp. Hierdie tyd van ons lewe is ons dikwels baie doeltreffend.
In die tweede helfte van ons lewe kan ons pyn hanteer
Gebeure wat seermaak of 'n terugslag wat jou in jou jong dae sou ontspoor het, het nie meer daardie effek nie. Emosioneel en geestelik is jy meer volwasse – sterker. Ons besef nou dat ons kan seerkry, maar steeds vooruitgaan. Dit is 'n groot bate – en vertroosting.
In die tweede helfte weet jy iets van genade
As ons jonk is, het ons 'n behoefte om ons te bewys. As ons 50 jaar oud is, weet ons wat ons kan doen en is daarom minder bang vir dit wat ons nie kan doen nie. Almal van ons het genade ontvang – niemand is oorgeslaan nie
Maar ons as bejaardes moet dink aan dit wat ons lewe beter maak na 50 jaar ouderdom. Ons moet besef dat betekenis in die lewe belangriker is as geld.